لومړي ځل دوې مېرمنې د ټاکنیزو کمېسیونو مشرانې شوې
د افغانستان د ټاکنو او د ټاکنیزو شکایتونو د کمېشرانو ترمنځ له انتخاباتو وروسته دوې مېرمنې د دغو کمیسیونونو مشرانې وټاکل شوې.
د افغانستان د ټاکنو او د ټاکنیزو شکایتونو د کمېشرانو ترمنځ تر ټاکنو وروسته حوا علم نورستانۍ د ټاکنو د خپلواک کمېسیون رئیسه او زهره بیان شینوارې د ټاکنیزو شکایتونو کمېسیون د رئیسې په توګه ټاکل شوې ده. دا لومړی ځل دی دوې مېرمنې د افغانستان د ټاکنیزو کمېسیونونو د رئیسانو په توګه ټاکل کېږي. د افغانستان د ټاکنو کمېسیون د ویاند مرستیال ذبیح الله سادات د سې شنبې په ورځ د کب پر ۱۴مه امریکا غږ ته وویل چې د ټاکنو کمېسیون نوو ټاکل شوو غړو نن خپل منځي ټاکنې وکړې چې اغلې حوا علم نورستاني د رئیسې په توګه عصمت مل د مرستیال او مسافر قوقندي‌ د منشي او ویاند په توګه وټاکل شول. د دې ترڅنګ مولانا محمد عبدالله، اورنګ زیب، محمد حنیف دانشیار او رحیمه ظریفي د ټاکنو کمېسیون نور غړي دي. ښاغلي سادات زیاته کړه چې د ټاکنو کمېسیون د نوو غړو د مسؤلیتونو تر معلومېدو وروسته به د دوی لومړی کار راتلونکو ولسمشریزو ټاکنو ته چمتووالی وي. هغه وویل:"لومړۍ هڅه به داوي چې راتلونکو ولسمشریزو ټاکنو ته چمتووالی ونیول شي او ترڅنګ یې د ولسي جرګې د تېرو ټاکنو پر پاتو پایلو کار وشي." پر همدې مهال د ټاکنیزو شکایتونو کمېسیون ویاند محمد نظري هم امریکا غږ ته وویل چې د دغه کمېسیون د نوو کمېشنرانو ترمنځ تر خپل منځي ټاکنو وروسته زهره بیان شینوارې د کمېسیون مشره، مولوي‌ دین محمد عظیمي د مرستیال او محمد قاسم الیاسي د منشي په توګه ټاکل شوی دی. محمد یونس طغرا او سید قطب‌الدین رویدار د ټاکنیزو کمېسیونونو نور غړي دي. د افغانستان جمهوري ریاست څه موده مخکې د کمېسیونونو مخکني غړي "د خپلو کاري صلاحیتونو نه د ناوړه استفادې او په تېرو ټاکنو کې د کمزوري مدیریت" په تور له دندو ګوښه کړل. د افغانستان د ټاکنیزو کمېسیونونو د نوو غړو په مخکې د ولسمشرۍ، د غزني پارلماني، ولایتي‌ او ولسوالیو شوراګانو ټاکنې پرتې دي. د دې ترڅنګ دغه نوو غړو ته د ولسي جرګې د تېرو لانجمنو ټاکنو د وروستیو پایلو اعلان هم پاتی دی چې د یو شمېر ولایتونو وروستۍ پایلې اعلان شوي او د یو شمېر نورو لا نه دي اعلان شوي. د ټاکنیزو کمېسیونونو نوي غړي روانه اونۍ د ولسمشر محمد اشرف غني د یو فرمان له‌مخې معرفي شول او تېره ورځ یې په ارګ د تحلیف مراسم تر سره شول. ولسمشر غني تېره ورځ له نورو کمېشنرانو وغوښتل چې تر راتلونکو دوو ورځو خپل رئیسان وټاکي‌ او راتلونکو ټاکنو ته د چمتووالې ترڅنګ د تېرو پارلماني ټاکنو وروستۍ پایلې هم ژر تر ژره معلومې کړي.